Na temelju članka 65. i 85. Statuta Istarske županije ("Službene novine Istarske županije" broj: 10/09., 4/13., 16/16., 1/17., 2/17., 2/18., 10/20., 6/21. i 20/22. – pročišćeni tekst), Župan Istarske županije \_\_\_\_\_\_\_\_\_2023. donosi sljedeći

**P R A V I L N I K**

**o obavljanju studentskih poslova i povremenog učeničkog rada u upravnim tijelima Istarske županije**

1. **OPĆE ODREDBE**

**Predmet uređivanja**

**Članak 1.**

Ovim se Pravilnikom uređuju prava i obveze izvođača, odnosno učenika i naručitelja posla tijekom obavljanja studentskih poslova i povremenog učeničkog rada te ostala pitanja vezana uz obavljanje navedenih poslova.

**Članak 2.**

Pojedini pojmovi u ovom Pravilniku imaju sljedeće značenje:

1. Izvodač je student ili druga osoba koja je s naručiteljem posla i posrednikom sklopila ugovor o obavljanju studentskoga posla i koja za naručitelja posla obavlja taj posao.

2. Student je osoba:

a) koja pohađa preddiplomski sveučilišni studij, integrirani preddiplomski i diplomski sveučilišni studij, diplomski sveučilišni studij, kratki stručni studij, preddiplomski stručni studij i specijalistički diplomski stručni studij na visokim učilištima u Republici Hrvatskoj,

b) koja je student na razmjeni na visokom učilištu u Republici Hrvatskoj ili

c) koja je državljanin Republike Hrvatske, državljanin zemlje članice Europske unije, Europskoga gospodarskog prostora i Švicarske Konfederacije s prebivalištem u Republici Hrvatskoj, koji studira na visokom učilištu izvan Republike Hrvatske,

a koja nema zasnovan radni odnos i/ili ne obavlja samostalnu djelatnost obrta, slobodnog zanimanja i/ili poljoprivrede i šumarstva. U smislu ovoga Pravilnika i propisa kojima je uređeno oporezivanje dohotka, izjednačeni su u pravima i obvezama redoviti studenti i izvanredni studenti koji nemaju zasnovan radni odnos i/ili ne obavljaju samostalnu djelatnost obrta, slobodnog zanimanja i/ili poljoprivrede i šumarstva,

3. Druga osoba je osoba u postupku upisa na studij ili osoba koja je završila studij na visokom učilištu u Republici Hrvatskoj, a nema zasnovan radni odnos ili građanin Europske unije s prebivalištem u Republici Hrvatskoj koji je završio studij na visokom učilištu izvan Republike Hrvatske, a nema zasnovan radni odnos. Prava na temelju ovoga Pravilnika druga osoba može ostvarivati najdulje tri mjeseca od završetka školske godine u kojoj je završila srednjoškolsko obrazovanje odnosno najdulje do kraja akademske godine u kojoj je završila studij ili do isteka razdoblja od tri mjeseca od završetka studija.

4. Učenik je maloljetna ili punoljetna osoba koja redovito pohađa srednjoškolsko obrazovanje te obavlja povremeni rad isključivo za vrijeme zimskog, proljetnog i ljetnog odmora čije trajanje za svaku školsku godinu propisuje ministar nadležan za obrazovanje, a koja nema zasnovan radni odnos i/ili ne obavlja samostalnu djelatnost obrta, slobodnog zanimanja i/ili poljoprivrede i šumarstva.

5. Naručitelj posla je Istarska županija koja s izvođačem/učenikom i posrednikom sklapa ugovor o obavljanju studentskog posla, odnosno ugovor o povremenom radu redovitog učenika i za koju izvođač/učenik obavlja taj posao.

6. Posrednik za studente i druge osobe je studentski centar ili visoko učilište koje ima centar za studentski standard kao ustrojstvenu jedinicu, a koja ima rješenje o odobrenju djelatnosti posredovanja koje je izdalo ministarstvo nadležno za visoko obrazovanje.

7. Posrednik za učenike su srednjoškolske ustanove, odnosno srednje škole i učenički domovi koje mogu obavljati poslove posredovanja za povremeni rad svojih redovitih učenika u zemlji, a iznimno i za redovite učenike drugih srednjoškolskih ustanova sa sjedištem u istoj županiji, na temelju pisanog sporazuma koji su dužne dostaviti ministarstvu nadležnom za rad. Za posredovanje za rad maloljetnog redovitog učenika srednjoškolske ustanove moraju imati pisanu suglasnost njegovog zakonskog zastupnika ili skrbnika, a za učenika mlađeg od 15 godina i pisanu suglasnost nadležnog inspektora.

**Članak 3.**

Izrazi koji se koriste u ovom Pravilniku, a imaju rodno značenje odnose se jednako na muški i ženski rod.

**Odnos s drugim propisima**

**Članak 4.**

Na pitanja koja nisu uređena ovim Pravilnikom neposredno se primjenjuju odredbe Zakona o radu, Zakona o obavljanju studentskih poslova, Pravilnika o obavljanju djelatnosti u svezi sa zapošljavanjem, Zakona o srednjem školstvu, Pravilnika o sadržaju i načinu vođenja evidencije o radnicima, Pravilnika o poslovima na kojima se ne smije zaposliti maloljetnik, te odredbe posebnih propisa kojima su uređeni doprinosi i oporezivanje dohotka.

1. **EVIDENCIJA I ČUVANJE DOKUMENTACIJE**

**Članak 5.**

(1) Istarska županija kao naručitelj posla dužna je voditi evidenciju o izvođačima/učenicima na način kako je to uređeno podzakonskim propisima.

(2) Evidencija mora sadržavati podatke o izvođačima/učenicima te o radnom vremenu.

(3) Evidenciju iz stavka 1. ovog članka dužna je voditi Stručna služba Skupštine, Odsjek za pravne poslove i upravljanje ljudskim resursima (dalje u tekstu: Odsjek), a pročelnici upravnih tijela Istarske županije dužni su Odsjeku dostaviti preslike sklopljenih ugovora o obavljanju studentskih poslova/povremenog rada redovitog učenička te isprava vezanih uz isplatu naknada/zarade.

(4) Odsjek je dužan čuvati dokumentaciju o sklopljenom ugovoru i ispravama vezanim uz isplatu naknada/zarade utvrđenim ovim Pravilnikom.

(5) Odsjek je dužan inspektoru rada na njegov zahtjev dostaviti podatke iz stavaka 1. i 4. ovoga članka.

1. **UVJETI ZA OBAVLJANJE STUDENTSKOG POSLA I POVREMENOG UČENIČKOG RADA**

**Članak 6.**

(1) Student može sklopiti ugovor za obavljanje studentskoga posla (u daljnjem tekstu: ugovor) za vrijeme studiranja od dana upisa na visoko učilište.

(2) Pravo na sklapanje ugovora ne može biti duže od dvostrukog vremena trajanja studija na prvoj i drugoj razini.

(3) Posrednik može posredovati za studenta upisanog u tekuću akademsku godinu koji je u prethodnoj akademskoj godini ostvario najmanje 1 ECTS bod.

(4) Uvjet iz stavka 3. ovoga članka ne primjenjuje se na studenta koji upisuje prvu godinu studija i studenta koji je u prethodnoj akademskoj godini imao opravdan prekid studija.

(5) Posrednik ne može posredovati za studenta koji je dva puta promijenio studijski program i treći puta upisuje prvu godinu iste razine.

(6) Status studenta koji studira na visokom učilištu u Republici Hrvatskoj dokazuje se uvidom u elektroničke evidencije podataka o studentima u Informacijskom sustavu visokih učilišta (ISVU) i Informacijskom sustavu studentskih prava (ISSP).

(7) Status studenta koji studira na visokom učilištu izvan Republike Hrvatske dokazuje se potvrdom matičnoga visokog učilišta na kojem studira.

(8) Status druge osobe dokazuje se javnom ispravom o završenom srednjoškolskom obrazovanju odnosno potvrdom visokog učilišta o završetku studija odnosno potvrdom o završetku studija matičnoga visokog učilišta na kojem je završio studij.

(9) Učenik može isključivo za vrijeme zimskog, proljetnog i ljetnog odmora sklopiti ugovor o povremenom radu redovitog učenika (u daljnjem tekstu: ugovor) ukoliko redovito pohađa srednjoškolsko obrazovanje u srednjoškolskoj ustanovi sa sjedištem u Republici Hrvatskoj.

(10) Status redovitog učenika stječe se upisom u srednju školu, a gubi se na kraju školske godine u kojoj je završio srednju školu, ispisom iz srednje škole, ukoliko se ne upiše u sljedeći razred prema odredbama propisa koje uređuju srednje školstvo te dok traje mjera isključenja iz škole.

(11) Provjeru statusa studenta iz stavaka 6. i 7. ovog članka, druge osobe iz stavka 8. ovog članka te učenika iz stavka 10. ovog članka obavlja posrednik.

(12) Provjeru radnoga statusa studenta iz stavaka 6. i 7. ovoga članka, druge osobe iz stavka 8. ovoga članka te učenika iz stavka 10. ovog članka obavlja posrednik uvidom u podatke nadležne službe za mirovinsko osiguranje.

(13) Student i druga osoba te učenik moraju biti nositelji prava iz obveznoga zdravstvenog osiguranja što se dokazuje zdravstvenom iskaznicom ili preslikom prijave na obvezno zdravstveno osiguranje, o čemu provjeru obavlja posrednik.

1. **UGOVOR O OBAVLJANJU STUDENTSKOG POSLA I UGOVORA O POVREMENOM RADU REDOVITOG UČENIKA**

**Članak 7.**

(1) Istarska županija kao naručitelj posla sklapa ugovor s izvođačem i posrednikom prije početka obavljanja studentskoga posla.

(2) Istarska županija kao naručitelj posla, prije početka obavljanja učeničkog rada, sklapa ugovor o povremenom radu redovitog učenika s učenikom i posrednikom. Ukoliko se radi o maloljetnom učeniku, navedeni se ugovor sklapa uz supotpis zakonskog zastupnika ili skrbnika maloljetnika. Prije početka rada, predmetni ugovor učeniku uručuje srednjoškolska ustanova.

(3) Ugovor iz stavaka 1. i 2. ovog članka u ime Istarske županije sklapa pročelnik upravnog tijela koji je iskazao potrebu za zapošljavanjem studenata/učenika.

(4) Ugovorom se izvođač/učenik obvezuje da će obavljati određeni posao, naručitelj posla obvezuje se platiti naknadu za obavljeni studentski posao, odnosno zaradu za učenički rad, naknadu posredniku te doprinose prema posebnim propisima, a posrednik se obvezuje obaviti djelatnost posredovanja i isplatiti doznačena sredstva naknade/zarade za račun izvođača/učenika.

(5) Ugovor o obavljanju studentskog posla mora sadržavati:

1. broj rješenja odnosno odluke kojom je izdana dozvola odnosno odobrenje za posredovanje

2. ime, prezime i OIB izvođača

3. broj studentske iskaznice, kada je primjenjivo

4. puni naziv, sjedište i OIB naručitelja posla i posrednika

5. podatke o vrsti posla i mjestu obavljanja posla

6. podatke o početku i očekivanom trajanju posla

7. podatke o neto cijeni sata posla ili količine posla

8. podatke o doprinosima prema posebnim propisima

9. podatke o uvećanju naknade i iznosu naknade.

(6) Ugovor o povremenom radu redovitog učenika mora sadržavati:

1. broj pod kojim su srednjoškolske ustanove upisane u evidenciju ministarstva nadležnog za rad

2. ime i prezime učenika, datum i mjesto rođenja učenika te njegov OIB

3. broj članske isprave učenika

4. puni naziv i sjedište naručitelja posla

5. podatke o vrsti poslova, broju radnih sati, cijeni sata rada i iznosu zarade

(7) Ugovor se zaključuje na obrascu koji se može izdati, popuniti i potpisati u pisanome ili elektroničkome obliku.

(8) Ugovor zaključen u elektroničkome obliku može se potpisati samo naprednim elektroničkim potpisom.

(9) Ugovor se sastavlja u tri istovjetna primjerka, za svakog potpisnika po jedan.

(10) Ugovor o obavljanju studentskih poslova se zaključuje za svaki kalendarski mjesec i uvjet je za početak obavljanja studentskoga posla.

(11) Iznimno od stavka 10. ovoga članka, ugovor se može zaključiti i za razdoblje dulje od mjesec dana, a najduže do 45 dana, uz navođenje razloga u pisanom obliku za njegovo trajanje dulje od mjesec dana.

(12) Ukoliko učenici rade duže vrijeme preko ljetnog odmora te ih je stoga svrsishodnije isplatiti mjesečno, Istarska županija će kao naručitelj posla za svako razdoblje za isplatu sklopiti poseban ugovor s točno naznačenim datumom početka i završetka razdoblja, brojem odrađenih sati i iznosom zarade za to razdoblje.

(13) Izvođač/učenik i naručitelj posla odmah nakon obavljenog posla po sklopljenom ugovoru, a najkasnije sljedeći radni dan, potpisuju izjavu s obračunom kojom potvrđuju konačan broj sati ili dana obavljanja posla te ukupan iznos naknade/zarade. Predmetnu izjavu s obračunom koja čini dodatak ugovoru naručitelj posla dostavlja posredniku koji na osnovu iste ispostavlja naručitelju račun. Obračun mora biti u cijelosti suglasan s evidencijom o radnom vremenu koju izvođač/učenik ovjerava svojim potpisom prije sastavljanja obračuna.

(14) Po potpisivanju izjave s obračunom opisane kao u prethodnom stavku ovog članka, svaka od stranaka potpisnica ugovora mora imati po jedan primjerak tako dopunjenog ugovora.

1. **ZARADA, NAKNADE I DOPRINOSI**

**Članak 8.**

(1) Ugovor o obavljanju studentskog posla je vjerodostojna isprava za obračun i naplatu:

1. naknade za obavljeni studentski posao,

2. doprinosa prema posebnim propisima,

3. naknade posredniku koja iznosi ukupno 12,5 % neto iznosa naknade izvođaču te se koristi za podmirivanje troškova posredovanja, poboljšanje studentskoga standarda te za financiranje aktivnosti propisanih Zakonom o obavljanju studentskih poslova.

(2) Ugovor o povremenom radu redovitog učenika je vjerodostojna isprava za obračun i naplatu:

1. zarade za obavljeni rad redovitog učenika,

2. doprinosa za slučaj ozljede na radu redovitog učenika odnosno drugih doprinosa prema posebnim propisima,

3. naknade posredniku koja ne može biti veća od 10% od iznosa učenikove zarade te se koristi svrhu poboljšanja učeničkog standarda u srednjoškolskim ustanovama.

(3) Naknada za obavljanje studentskih poslova i zarade povremenog učeničkog rada iznosi 5,50 eura (slovima: pet eura i pedeset centi) po satu te će se ista svake tekuće kalendarske godine, zaključno s 30. lipnja, odrediti posebnom odlukom Župana Istarske županije.

(4) Studentska naknada po satu ne smije biti manja od iznosa minimalne bruto plaće u Republici Hrvatskoj sukladno odluci ministra za tekuću kalendarsku godinu u kojoj je ugovoren studentski posao, podijeljeno sa 160.

(5) Ukupan iznos koji plaća naručitelj posla izračunava se tako da se na ukupan iznos neto naknade izvođača/zarade učenika, obračunava postotak zakonom propisanih doprinosa i postotak naknade za posredovanje.

(6) Pod neto naknadom izvođača/zaradom učenika podrazumijeva se ostvareni primitak izvođača/učenika za obavljeni posao.

(7) Naknada izvođaču/zarada učeniku za obavljeni posao oporeziva je prema važećim zakonima i podzakonskim propisima.

(8) Istarska županija kao naručitelj posla sklopiti će ugovor o obavljanju studentskih poslova, odnosno ugovor o povremenom radu redovitog učenika samo ukoliko su prethodno u proračunu Istarske županije osigurana financijska sredstva za njegovo sklapanje. O navedenome je dužan voditi brigu pročelnik upravnog tijela Istarske županije koji je iskazao interes za sklapanjem takvog ugovora.

1. **PRAVA I OBVEZE IZVOĐAČA/UČENIKA I ISTARSKE ŽUPANIJE KAO NARUČITELJA POSLA**

**Članak 9.**

(1) Naručitelj posla dužan je posredniku za račun izvođača/učenika za obavljeni posao isplatiti naknade/zaradu, a izvođač/učenik dužan je prema uputama koje naručitelj posla daje, savjesno i u skladu s naravi i vrstom posla, osobno obavljati preuzeti posao.

(2) Naručitelj posla dužan je posredniku za račun izvođača/učenika isplatiti naknadu/zaradu za obavljeni posao najkasnije 15 dana od završetka posla.

(3) Izvođač i punoljetni učenik ima pravo na 50-postotno uvećanje naknade za sate rada u dane državnoga blagdana, za rad noću, za prekovremeni rad i za rad nedjeljom.

(4) Izvođač/učenik nema pravo na naknadu putnih troškova niti na bilo koje druge naknade.

(5) Naručitelj posla ima pravo pobliže odrediti mjesto i način obavljanja posla, poštujući pritom prava i dostojanstvo izvođača/učenika.

(6) Naručitelj posla koji je kao poslodavac poslovno uvjetovanim otkazom otkazao radniku ne smije šest mjeseci od dana dostave odluke o otkazu ugovora o radu radniku za tu vrstu poslova s izvođačem/učenikom sklopiti ugovor o obavljanju studentskih poslova.

(7) Ako u roku iz stavka 6. ovoga članka nastane potreba zapošljavanja zbog obavljanja istih poslova, a radnik kojemu je naručitelj posla otkazao zbog poslovno uvjetovanih razloga ne prihvati sklapanje ugovora o radu, naručitelj posla može sklopiti ugovor s izvođačem/učenikom.

(8) Naručitelj posla dužan je osigurati izvođaču/učeniku uvjete za obavljanje rada na siguran način i na način koji ne ugrožava njihovo zdravlje, u skladu s propisima kojima se uređuje zaštita na radu i drugim propisima.

(9) Radi zaštite sigurnosti, zdravlja, ćudoređa ili tjelesnog i duševnog razvoja maloljetnika, maloljetni učenik se ne smije zaposliti na poslovima utvrđenim posebnim propisima.

(10) Naručitelj posla dužan je zaštititi dostojanstvo izvođača/učenika za vrijeme obavljanja posla od postupanja nadređenih, suradnika i osoba s kojima izvođač/ učenik redovito dolazi u doticaj u obavljanju svojih poslova, ako je takvo postupanje neželjeno i u suprotnosti s propisima kojima se uređuje zaštita dostojanstva radnika.

(11) U slučaju nastanka okolnosti iz stavka 10. ovoga članka, izvođač/učenik se može obratiti osobi koju je ovlastio naručitelj posla za zaprimanje i rješavanje pritužbi vezanih za zaštitu dostojanstva pri obavljanju studentskih poslova, odnosno učeničkog rada.

1. **RADNO VRIJEME I ODMORI**

**Članak 10.**

(1) Puno radno vrijeme maloljetnog učenika ne smije biti duže od 7 sati dnevno i 35 sati tjedno.

(2) Puno radno vrijeme studenta i druge osobe te iznimno maloljetnog učenika koji je navršio 15 godina života je 8 sati dnevno i 40 sati tjedno.

**Članak 11.**

(1) Maloljetni učenik koji dnevno radi više od 4 sata i 30 minuta, odnosno izvođač koji obavlja studentski posao najmanje 6 sati dnevno, ima pravo na odmor (stanku) od najmanje 30 minuta.

(2) Između dva uzastopna radna dana, maloljetni učenik ima pravo na odmor (dnevni odmor) od najmanje 14 sati neprekidno.

(3) Maloljetni učenik ima pravo na tjedni odmor u trajanju od najmanje 48 sati neprekidno.

(4) Glede dnevnog i tjednog odmora izvođača primjenjuju se opći propisi o radu.

**Članak 12.**

(1) Zabranjen je rad maloljetnog učenika u razdoblju između 20 sati uvečer i 6 sati ujutro.

(2) Zabranjen je prekovremeni rad maloljetnog učenika.

1. **PRIJELAZNE I ZAVRŠNE ODREDBE**

**Članak 13.**

Ovaj Pravilnik stupa na snagu osmog dana od dana objave u „Službenim novinama Istarske županije“.

KLASA:

URBROJ:

Pula,\_\_\_\_\_\_\_\_2023.

**REPUBLIKA HRVATSKA**

**ISTARSKA ŽUPANIJA**

**ŽUPAN**

Boris Miletić